recursal/SuperWikiNEXT-32B huggingface dataset:
Poloha Galwayského zálivu v rámci Írska
**Galwayský záliv** (-slovenský normovaný názov; angl. *Galway Bay*, ír. *Cuan na Gaillimhe* alebo *Loch Lurgain*) je záliv v severovýchodnej časti Atlantického oceánu. Nachádza sa na západnom pobreží Írska, medzi pobrežím grófstva Galway (na severe a východe), grófstva Clare (na juhu) a súostrovím Aranské ostrovy (na západe). S Atlantikom ho spája štyri prielivy: *North Sound* (na spojnici mysu Golam Head a ostrova Inishmore), *Gregory's Sound* (medzi ostrovmi Inishmore a Inishmaan), *Foul Sound* (medzi ostrovmi Inishmaan a Inisheer) a *South Sound* (medzi mysom Doolin Point a ostrovom Inisheer). 

V zálive leží niekoľko menších ostrovov, napr. Eddy Island, Mweenish Island, Tawin Island. Pobrežie zálivu je značne členité a pozostávajúce z mnohých menších zátok: Ballyvaughan Bay, Aughnish Bay, Kinvarra Bay na južnom pobreží, Dunbulcaun Bay na východe, Cashla Bay, Greatman's Bay na severnom pobreží. Do zálivu ústia viaceré rieky: Corrib, Dunkellin, Owenboliska. 

Na pobreží sa nachádzajú tieto mestá a mestečká: Burren, Galway, Kinvara, Oranmore, Salthill, Spiddal.

Referencie
----------

1. ↑   *Zoznam exoným* [online]. Ústav geodézie, kartografie a katastra SR, rev. 2011-06-01, [cit. 2014-11-09]. Dostupné online.

  


| * z
* d
* u
Zálivy Írska |
| --- |
| Írske more | 
* Brittas Bay
* Dublinský záliv
* Dundalk Bay
* Dundrum Bay
* Rosslare Bay
* Wexfordský záliv
* Wexford Harbour

 |
| Keltské more | 
* Ballycotton Bay
* Ballyteige Bay
* Clonakilty Bay
* Cork Harbour
* Courtmacsherry Bay
* Dungarvan Harbour
* Kinsale Harbour
* Tramore Bay
* Waterford Harbour
* Youghal Bay

 |
| západné pobrežie | 
* Ballinskelligs Bay
* Bantry Bay
* Bertraghboy Bay
* Blacksod Bay
* Brandon Bay
* Broad Haven
* Clew Bay
* Dingle Bay
* Donegalský záliv
* Dunmanus Bay
* Galwayský záliv
* Kenmare Bay
* Kilkieran Bay
* Killala Bay
* Killary Harbour
* Liscannor Bay
* Mal Bay
* Mannin Bay
* Roaringwater Bay
* St. Finan's Bay
* Shannonský estuár
* Sligo Bay
* Smerwick Harbour
* Tralee Bay

 |
| severné pobrežie | 
* Belfast Lough
* Gweebarra Bay
* Inishfree Bay
* Lough Swilly
* Loughros More Bay
* Mulroy Bay
* Red Bay
* Sheep Haven
* Trawbreaga Bay

 |
**Galéria SPP** je galéria, ktorú v roku 2000 zriadila spoločnosť Slovenský plynárenský priemysel a orientuje sa hlavne na súčasných slovenských výtvarníkov. V čase svojho vzniku sídlila v centre Bratislavy na Drevenej ulici, od roku 2009 sídli v Bratislave na ulici Mlynské nivy, pri centrále SPP. V prvých desiatich rokoch sa v Galérii SPP uskutočnilo 94 výstav z oblasti výtvarného umenia, sochárstva, skla, keramiky alebo textilu. Manažérom galérie je slovenský výtvarník a pedagóg Daniel Brogyányi.

Realizované výstavy
-------------------

Galérii SPP okrem iných vystavila diela týchto autorov 

* Andy Warhol
* Rudolf Fila
* Jozef Jankovič
* Jozef Gertli "Danglár" - SVET PODĽA DANGLÁRA, 2005
* Milan Lukáč - BEŠTIE A VEGETÁCIE, 2009
* Vít Bojňanský - ROTÁCIE, 2009
* Jozef Baus a Marko Vrzgula - Spojenie v Galérii SPP, 2009
* Robert Hromec, Fero Mikloško a Martin Pala - Spojenie v Galérii SPP, 2009
* Ondrej 4. - ®EVOLÚCIA, 2009
* Vladimír Židlický - Fotografie 2007 - 2009, 2009
* Juraj Králik (výtvarník) - MANY & LÓVE, 2010
* Marian Drugda - VARIABILY, 2010
* Rasťo Trizma - BIELE, 2010

Externé odkazy
--------------

* 

Súradnice: 48°08′39″S 17°08′23″V﻿ / ﻿48,144133°S 17,139637°V﻿ / 48.144133; 17.139637
| 2S23 Nona-SVK |
| --- |
| 2S23 Nona-SVK v parku Patriot2S23 Nona-SVK v parku Patriot |
| **Základná charakteristika** |
| Posádka | 4 |
| Dĺžka | 7,73 m |
| Šírka | 2,9 m |
| Výška | 3,75 m |
| Hmotnosť | 14,5 t |
| **Pancierovanie a výzbroj** |
| Pancierovanie |  |
| Hlavná zbraň | 120mm kanón 2A60 |
| Sekundárne zbrane | 7,62 mm guľomet PKT |
| **Pohon a pohyb** |
| Pohon | KamAZ 7403 260 koní |
| Odpruženie |  |
| Max. rýchlosť | po ceste 80 km/h, pri plavbe 10 km/h |
| Pomer výkon/hmotnosť |  |
| Dojazd | 600 km |
| Priechodnosť |  |

**2S23 Nona-SVK** je sovietsky práporový samohybný mínomet kombinujúci výhody húfnice a mínometu, inštalovaný na podvozku obrneného vozidla BTR-80. Je určený na ničenie delostreleckých a mínometných batérií, raketometov, obrnených cieľov a veliteľských stanovíšť na vzdialenosť až 12,8 km.

Konštrukcia
-----------

Nona-SVK bola vytvorená v roku 1990 na báze obrneného vozidla BTR-80. Disponuje kanónom rovnakého kalibru ako mínomet 2S9 Nona-S postavený na pásovom podvozku, výroba delostreleckého systému na kolesovom podvozku je však 1,5-2 krát lacnejšia. Kolesový podvozok je zároveň spoľahlivejší a obratnejší, aj keď má slabšiu priechodnosť. Nona-SVK dokáže na ceste vyvinúť rýchlosť až 80 km/h a dojazd má 600 km. Vo vode pláva rýchlosťou 10 km/h. Na výrobu trupu sa používajú valcované plechy z pancierovej ocele, ktoré dokonale chránia pred guľkami ručných zbraní ako aj úlomkami delostreleckých granátov a mín.

Hlavnou zbraňou Nona-SVK je 120 mm kanón 2A60, ktorý je modifikáciou 2A51. Jeho námer je od −4 do +80°. Zásoba munície je 30 kusov, pričom 2S23 je schopná strieľať riadené strely Kitolov-2. Pomocnou zbraňou je 7,62 mm guľomet PKT, ktorý je namontovaný na streche veliteľskej veže. Streľbu vykonáva veliteľ sám pomocou systému diaľkového ovládania so zariadením TKN-ZA. Po stranách veže je šesť dymových granátometov 902B Tuča s granátmi ZD-4. Nona-SVK vezie okrem zásoby munície aj 4 útočné pušky AKS-74, 2 prenosné protilietadlové raketové systémy Igla-1 a 15 ručných granátov F-1.

Používatelia
------------

* Rusko  Rusko - v roku 2021 malo 42 mínometov 2S23
* Venezuela  Venezuela - v roku 2016 mala 13 mínometov 2S23

Referencie
----------

1. ↑   *САУ 2С23 Нона-СВК 120-мм Фото. Видео. Устройство. Вес* [online]. oruzhie.info, [cit. 2022-06-20]. Dostupné online.
2. ↑  THE INTERNATIONAL INSTITUTE FOR STRATEGIC STUDIES (IISS). *The Military Balance 2022*. [s.l.] : [s.n.], 2022. (Anglický)
3. ↑  THE INTERNATIONAL INSTITUTE FOR STRATEGIC STUDIES (IISS). *The Military Balance 2016*. [s.l.] : [s.n.], 2016. (Anglický)
Ilustrácia Arthura Rackhama z roku 1917
**Svätý grál** alebo **grál** je legendárny predmet, jedna z najhľadanejších kresťanských relikvií. Podľa kresťanských legiend to mala byť čaša alebo pohár, z ktorej údajne pil Kristus pri Poslednej večeri. Svätý grál je kontroverzne komentovanou témou, nakoľko ani Biblia v príslušných statiach nijako významne grál neuvádza, na rozdiel od Archy zmluvy, ktorá je v Starom zákone veľmi presne opísaná.

Z historického pohľadu sa tematika svätého grálu v písomnej forme objavuje až na konci 12. storočia. Tvorcom jednej z prvých legiend o gráli je francúzsky stredoveký autor *Chretien de Troyes*. Predpokladá sa, že svätý grál je akýmsi podobenstvom širších súvislostí. Pokiaľ by sa zaužívaný obraz grálu očistil od všemožných bočných atribútov, je možné naň nazerať ako na symbolickú nádobu s Kristovou krvou (obraz z Poslednej večere - víno = krv).

Alternatívy
-----------

V súvislosti so svätým grálom existujú konšpiračné teórie založené na základe podvrhnutých dokumentov zvaných Tajné spisy Henriho Lobineaua. Tieto dokumenty poslúžili ako základ pre fiktívne romány ako *Svätá krv a svätý grál* alebo Da Vinciho kód od Dana Browna.
**Svätý Eustach** (hol. *Sint Eustatius*) je jeden z karibských ostrovov, ktorý spadá pod suverenitu Holandského kráľovstva. Spolu s ostrovmi Bonaire a Saba patria do 3 špeciálnych administratívnych obcí Karibského Holandska. Ďalšími holandskými ostrovmi v karibiku sú: Aruba, Curaçao, a Sint Maarten.

Svätý Eustach leží v severozápadnej časti Karibského mora, západne od Veľkých Antil a je súčasťou Malých Antil. Nachádza sa severozápadne od ostrova Svätý Krištof a Nevis a juhovýchodne od Saby. Ostrov má rozlohou 21 km². Oranjestad je najväčšie a hlavné mesto ostrova. Rovnaký názov hlavného mesta ma aj ďalší karibský ostrov patriaci pod Holandské kráľovstvo - ostrov Aruba, ktorý leží približne 29 km severne od pobrežia Venezuely. Meno ostrova „Sint Eustatius", je podľa mena kresťanského mučeníka Svätého Eustacha.

Geografia
---------

Ostrov Svätý Eustach je dlhý 10 km a široký 5 km. Na juhu otrova sa nachádza populárna turistická atrakcia stratovulkán *The Quill*, nečinná sopka s kráterom. Súčasný kráter je hlboký asi 300 metrov a vrchol sopky je 601 m n. m.. Na sever od hlavného mesta sa nachádza letisko *F.D.Roosevelt*.

História
--------

Pred 10. októbrom 2010 bol Svätý Eustach jedným z piatich ostrovných území (hol.  *eilandgebieden*), ktoré tvorili bývalú krajinu Holandského kráľovstva – Holandské Antily.

Od 10. októbra 2010 je Svätý Eustach jedným z 3 špeciálnych administratívnych obcí Karibského Holandska. Ďalšími sú Bonaire a Saba.

Galéria
-------

* Mapa ostrova Svätý EustachMapa ostrova Svätý Eustach
* Nečinná sopka The QuillNečinná sopka The Quill

Iné projekty
------------

Commons
* Spolupracuj na Commons Commons ponúka multimediálne súbory na tému **Svätý Eustach**

Zdroj
-----

*Tento článok je čiastočný alebo úplný preklad článkov Svatý Eustach (ostrov) na českej Wikipédii a Sint Eustatius na anglickej Wikipédii.*
**Holubica** je jedno z 88 súhvezdí modernej astronómie. Súhvezdie zaviedol Augustín Royer v roku 1679. Predtým bola Holubica súčasťou súhvezdia Veľký pes.

Mytológia
---------

K tomuto súhvezdiu južnej oblohy sa neviaže grécka báj, ale biblický príbeh. Podľa neho je loď Argo pokladaná za Noemovu archu, v ktorej sa pri potope sveta zachránil patriarcha aj so svojou rodinou a všetkými zvieratami. Dážď padal štyridsať dní a štyridsať nocí. Keď konečne prestalo pršať, Noe vypustil na prieskum okolia holubicu. Tá sa vrátila so zelenou ratolesťou v zobáku. Bol to znak toho, že bola na pevnine a teda že vody ustupujú (Genesis 8; 6 – 12).

Hviezdy
-------

| Hviezda | Meno | Hviezdna veľkosť |
| --- | --- | --- |
| α Col | Phact | 2,6m |
| β Col | Wezn | 3,12m |
|

α Columbae, najjasnejšia hviezda súhvezdia, u nás vystupuje nanajvýš asi 6° nad južný obzor (večer koncom januára a začiatkom februára). Má meno Phact a je to dvojhviezda. β, Wezn, je oranžový obor. Jej meno pochádza z rovnakého základu ako meno Wezen patriace delta CMa.

Mí Columbae je rýchlo sa pohybujúca hviezda, pravdepodobne vymrštená z Veľkej hmloviny v Orióne pred 2,5 miliónmi rokov. Astronómovia predpokladajú, že kedysi tvorila dvojhviezdny systém s AE Aurigae, ktorá sa od oblasti Orióna vzďaľuje opačným smerom. Dvojica sa rozpadla vplyvom blízkeho prechodu okolo inej hviezdy.

Dlhoperiodická premenná hviezda T Columbae mení svoju magnitúdu od 6,6 po 12,6 v perióde 225,2 dňa.

Deep-sky objekty
----------------

V malom súhvezdí ležiacom mimo Mliečnej cesty nie je veľa zaujímavých objektov. NGC 1851 je nenápadná guľová hviezdokopa. Najjasnejšia galaxia v súhvezdí je NGC 1808 s celkovou magnitúdou okolo 10, ale je nevýrazná. Ďalšou podobne jasnou či skôr podobne slabou galaxiou je NGC 1792.

Poloha
------

Holubicu môžeme identifikovať ako pokrivenú líniu hviezd južne od Zajaca. Na tejto línii sa nachádzajú aj dve najjasnejšie hviezdy súhvezdia, alfa a beta. Pod ňou sú hviezdy súhvezdia Korma, vľavo zase Veľký pes. Malá južná časť súhvezdia v našich zemepisných šírkach už nevychádza nad obzor.

| * z
* d
* u
88 súhvezdí modernej astronómie |
| --- |
| 
* Andromeda
* Baran
* Blíženci
* Býk
* Cefeus
* Centaurus
* Ďalekohľad
* Delfín
* Drak
* Eridanus
* Fénix
* Had
* Hadonos
* Havran
* Herkules
* Hodiny
* Holubica
* Hydra
* Chameleón
* Indián
* Jašterica
* Jednorožec
* Južná koruna
* Južná ryba
* Južný kríž
* Južný trojuholník
* Kasiopeja
* Kompas
* Koník
* Korma
* Kozorožec
* Kružidlo
* Kýl
* Labuť
* Lev
* Lietajúca ryba
* Líška
* Lýra
* Maliar
* Malý lev
* Malý pes
* Malý medveď
* Mečiar
* Mikroskop
* Mucha
* Oktant
* Oltár
* Orión
* Orol
* Panna
* Pastier
* Páv
* Pec
* Pegas
* Perzeus
* Plachty
* Pohár
* Poľovné psy
* Povozník
* Pravítko
* Rajka
* Rak
* Ryby
* Rydlo
* Rys
* Severná koruna
* Sextant
* Sieť
* Sochár
* Stolový vrch
* Strelec
* Šíp
* Škorpión
* Štít
* Trojuholník
* Tukan
* Váhy
* Veľký pes
* Veľká medvedica
* Veľryba
* Vlasy Bereniky
* Vlk
* Vodnár
* Vodný had
* Výveva
* Zajac
* Žeriav
* Žirafa

 |
**Mizéria** (vyšlo ako *Misery* 1987; slovensky *Mizéria* v 1991) je hororový román spisovateľa Stephena Kinga.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Príbeh sa začína vo chvíli, keď úspešný a známy spisovateľ *Paul Sheldon* havaruje so svojím autom v snehovej búrke. Zachráni ho *Annie Wilkesová*, ktorá je bývalou sestričkou. Odvedie ho do svojho domu, kde ho lieči, ale jeho prítomnosť pred vonkajším svetom utajuje. Z Annie sa vykľuje obrovský Paulov fanúšik a obdivovateľ, ktorý zbožňuje predovšetkým jeho diela o postave Misery. 
Keď sa Annie dozvie, že Paul práve dopísal ďalší príbeh s Misery, chce si ho bezpodmienečne prečítať. Dozvie sa, že Paul na konci príbehu nechá Misery zomrieť, pretože o nej už nechce písať.
Bývalá sestrička s kriminálnou minulosťou a duševnými problémami núti autora, aby príbeh prepísal a násilím ho drží vo svojom dome, fyzicky ho ničí a zavraždí aj niekoľko policajtov, ktorí pátrajú po zmiznutom autorovi.
Nakoniec sa ale Paulovi podarí uniknúť.

 Opis zápletky alebo rozuzlenia príbehu sa tu končí.

Adaptácia
---------

V roku 1990 bol nakrútený film *Misery nechce zomrieť* podľa knižnej predlohy. Režisérom bol Rob Reiner a hlavné postavy hrali James Caan ako *Paul Sheldon* a Kathy Batesová ako *Annie Wilkesová*. Kathy Batesová získala za stvárnenie postavy ocenenie Academy Awards ako najlepšia herečka. Americký filmový inštitút zaradil film na 12. miesto v kategórii najhrôzostrašnejší film. Annie Wilkesová obsadila 17. miesto v rebríčku záporných postáv.

Literatúra
----------

KING, Stephen. *Mizéria*. Preklad Dušan Janák, Jozef Pernecký. Bratislava : Smena, 1991. ISBN 802210180X.
Územný rozsah jedného z variantov Medzimoria. Svetlozelenou sú vyznačené bieloruské a ukrajinské územia, ktoré boli po roku 1921 súčasťou Sovietskeho zväzu.
**Międzymorze** [mjɛnd͡zɨˈmɔʐɛ] (v slovenskom preklade *Medzimorie*), známe aj pod latinským názvom **Intermarum** bol poľský projekt federatívneho usporiadania stredoeurópskych a východoeurópskych štátov pod vedením Poľska.

Poľsko-litovská únia počas svojho najväčšieho rozsahu.
Federáciu Medzimoria presadzoval po prvej svetovej vojne poľský štátnik Józef Piłsudski. Medzi jej členov mali patriť vedľa vedúceho Poľska tiež pobaltské štáty (Litva, Lotyšsko a Estónsko),Bielorusko, Česko-Slovensko, Fínsko, Juhoslávia, Maďarsko, Rumunsko a Ukrajina. Medzimorie malo za svoj cieľ napodobniť Poľsko-litovskú úniu, rozprestierajúcu sa od konca 16. storočia do konca 18. storočia medzi Baltským a Čiernym morom, ktorá vznikla zjednotením Litovského veľkokniežatstva a Poľského kráľovstva v roku 1569.

Projekt Medzimoria bol odmietaný predovšetkým Litovcami a Ukrajincami, ktorí ho vnímali ako ohrozenie svojej nezávislosti. Proti bolo i Rusko a západné štáty s výnimkou Francúzska. Francúzsko vo federácii videlo potenciálny cordon sanitaire – územie, ktoré malo byť prekážkou šíreniu komunizmu na západ. Proti bol aj významný poľský politik Roman Dmowski, ktorý mal vlastnú koncepciu pre Poľsko (tzv. Dmowského línia).

Do dvadsiatich rokov od načrtnutia federácie sa všetky štáty (s výnimkou Fínska, ktoré však muselo odstúpiť svoje pohraničné územia po zimnej vojne), ktoré mali byť jeho súčasťou dostali pod vplyv buď Nemecka, alebo Sovietskeho zväzu.

Federatívnym usporiadaním strednej Európy sa cez druhú svetovú vojnu zaoberal Milan Hodža (Federácia v strednej Európe).

Zdroj
-----

*Tento článok je čiastočný alebo úplný preklad článkov Międzymorze na českej Wikipédii a Międzymorze na anglickej Wikipédii.*
Konvoj obchodných lodí chránených letectvom počas druhej svetovej vojny.
**Konvoj** je skupina navzájom spolupracujúcich vozidiel alebo lodí cestujúcich po rovnakej trase na vzájomnú podporu. Vlastne ide o modernú verziu karavány. Často býva organizovaný ako vojenský konvoj, ktorý sprevádza ozbrojená eskorta.

Zmyslom konvoja je zabezpečiť jeho jednotlivým vozidlám alebo lodiam vyšší stupeň bezpečnosti a ochrany, než akého by mohli dosiahnuť samostatným cestovaním, kedy by sa museli uspokojiť buď s nulovou alebo len veľmi slabou ochranou. Zhromaždenie civilných áut alebo lodí (respektíve áut či lodí vojenských, či neurčených k priamemu boju) do konvoja naproti tomu umožní prideliť im silnú vojenskú eskortu, ktorej prekonanie je mimo možnosti väčšiny potencionálnych útočníkov.

Ďalším významným prvkom konvoja je jeho horšia zachytiteľnosť. Vozidlá alebo lode sa v danom priestore vyskytujú krátku dobu, na mori sa navyše konvoj vyskytuje aj na relatívne malom priestore. Tým sa znižuje pravdepodobnosť vypátrania proti oproti samostatnému rozptýlenému pohybu lodí či vozidiel.

Prvé pozemné konvoje pôvodne vznikli ako karavány - išlo o spolčenie kupcov putujúcich po rovnakých trasách s drahým tovarom oblasťami, kde často organizovane pôsobili lupiči. Zmyslom bolo, že dohromady boli kupci schopný zaplatiť tak silnú eskortu, že pre väčšinu malých a stredne veľkých lupičských bánd sa stal ich tovar (a životy) nedostupné.

Externé odkazy
--------------

* Konvoje za druhej svetovej vojny

Zdroj
-----

*Tento článok je čiastočný alebo úplný preklad článku Konvoj na českej Wikipédii.*
Soľ ako konzervant v 17. storočí
**Konzervant** je prírodná alebo syntetická chemická látka pridávaná do produktov ako sú potraviny (označenie E200 až E299), liečivá, farby, biologické vzorky, drevo atď. na zabránenie nežiadúcich chemických premien alebo rozkladu mikrobiálnym pôsobením.

Drevo je nutné ochrániť pred pôsobením húb, hmyzu (najmä termitov). Pre konzerváciu dreva sa používa najčastejšie arzén, meď, kyselina boritá a petrolej.

Ku konzervácii jedla sa používajú najčastejšie antimikrobiálne látky, ktoré bránia mikroorganizmom a hubám v rozklade sacharidov obsiahnutých v potrave. Ako antimikrobiálne konzervanty sa najčastejšie používajú dusičnan sodný, dusitan sodný, oxid siričitý a disodná soľ EDTA. Avšak aj koncentrovaný oxid uhličitý konzervuje.

Ku konzervácii kozmetiky a liečiv sa používajú napr. parabény (E214 až E219).

Konzervanty sa v potravinách niekedy nahrádzajú antioxidantmi (prevažne E300 až E399). Napríklad butylhydroxytoluén (E321) spôsobuje obezitu.

Referencie
----------

1. ↑   *E321 - Butylhydroxytoluen (BHT)* [online]. ferpotravina.cz, [cit. 2019-01-10]. Dostupné online.
2. ↑   *Study shows how food preservatives may disrupt human hormones and promote obesity* [online]. medicalxpress.com, [cit. 2019-01-10]. Dostupné online.

Zdroj
-----

*Tento článok je čiastočný alebo úplný preklad článku Konzervant na českej Wikipédii.*
Erb Žigmunda II. Drugeta na fasáde kaštieľa v Humennom
**Žigmund II. Druget(h)** (maď. *II. Drugeth Zsigmond*) - (\* ? - † 1684) bol posledný z humenskej zemepánskej vetvy Drugetovcov.

Vyštudoval na viedenskej univerzite, kde v roku 1676 získal doktorát. Zemplínskym županom sa stal v roku 1675, potom aj županom Užskej a Boršódskej stolice. Cisár Leopold ho poveril funkciou kráľovského komorníka. Bol zvolený tiež do komisie na úpravu práva slobôd, na vracanie kostolov evanjelikom a na úpravu hraníc s Poľskom. 

Keď vypuklo povstanie kežmarského šľachtica grófa Imricha Tököliho (1683) postavil sa Žigmund Druget proti povstalcom, osnoval kongregáciu na hrade Čičva. To sa mu stalo osudným. Tököli za pomoci tureckého vojska chcel zjednať poriadok v severovýchodných stoliciach a tiahol ta so svojim vojskom. Po ceste zabral hrady Užhorod, Čičvu a Trebišov. Humenné vtedy padlo bez boja. Tökoli zhabal všetok Drugetovský majetok, samotného Žigmunda zajal, odvliekol do Košíc, kde ho roku 1684 sťali. Žigmundom Drugetom končí dlhá éra Drugetovcov v Uhorsku i v Humennom.

Žigmund nemal syna, zanechal po sebe iba tri dcéry.

Drugetovský majetok sa členil na panstvá Oppidum Humenné s 32 dedinami, oppidum Snina s kúriou a 5 dedinami, oppidum Užhorod s 28 dedinami, oppidum a hrad Trebišov s 9 dedinami. Majetky Drugetovcov prešli donáciou (darovaním) Leopolda I. na jeho dcéry.

Sninské panstvo pripadlo jeho dcére Kláre, vydatej za grófa Petra Ziči (Zichyho). V tomto manželstve sa narodilo troje detí. František, neskorší biskup v Győri, Anna Maria, ktorá sa vydala za grófa Čákiho a Terézia, manželka grófa van Dernatha. Neskôr sninské panstvo zdedila grófka Anna Mária, a pretože jej manželstvo s grófom Čákim bolo bezdetné, pripadlo v roku 1770 grófke Terézii van Dernáthovej a jej piatim synom.

Autoritné údaje: * GND: 1067965106
* VIAF: 314883339
***3-iron*** (kórejsky Pindžip / 빈집 "Prázdny dom") je juhokórejský romanticko-dramatický film, natočený v roku 2004 režisérom Kim Ki-dokom, o dvoch mladých ľuďoch, ktorých náhodné stretnutie prerastie v zvláštny milostný vzťah. Film bol uvedený do slovenských kín 13. apríla 2006.

Príbeh
------

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Samotársky mladík Tä-sok vlastní len silnú motorku strieborné BMW, na ktorej cestuje a vyhľadáva prázdne domy a byty, ktorých obyvatelia práve nie sú doma. Na dvere domov nalepuje letáčiky, a ak letáčik z niektorých dverí nezmizne, znamená to, že majitelia domu práve nie sú doma. V takomto dome potom dočasne býva a na oplátku uprace, vyperie bielizeň a opraví rozbité veci. Snaží sa vždy odísť ešte pred príchodom majiteľov, ale nie vždy sa mu to podarí.

V jednej, na prvý pohľad prázdnej vile sa stretne s bývalou modelkou Son-hwa, týranou svojim bohatým manželom. Tä-sok potrestá jej muža golfovou palicou (3-iron) a odchádza s ňou preč. Obaja pokračujú vo vyhľadávaní prázdnych bytov a prebývaní v nich. Neskôr je Tä-sok neprávom obvinený z vraždy, krádeže a únosu a Son-hwa sa musí proti svojej vôli vrátiť k svojmu manželovi, ktorého nenávidí.

Hlavní hrdinovia Tä-sok a Son-hwa počas celého filmu nevyslovia ani jedno slovo (s výnimkou prehovorenia Son-hwa v závere filmu). Dialógy vedú len vedľajšie postavy. 

 Opis zápletky alebo rozuzlenia príbehu sa tu končí.

Zaujímavosti
------------

* 3-iron je názov najmenej používanej golfovej palice, ktorá je paralelou k opustenému človeku či prázdnemu domu.
* Kim Ki-dok napísal scenár filmu za jeden mesiac. Film sa natáčal 16 dní a strihanie filmu trvalo 10 dní.

Ocenenia
--------

Film získal 6 ocenení a 4 nominácie.

* Víťaz ceny Little Golden Lion na filmovom festivale v Benátkach v roku 2004.
* Víťaz ceny Special Director's Award na filmovom festivale v Benátkach v roku 2004.
* Víťaz ceny FIPRESCI Prize na filmovom festivale v Benátkach v roku 2004.
* Víťaz ceny SIGNIS Award - Honorable Mention na filmovom festivale v Benátkach v roku 2004.
* Víťaz ceny Golden Spike na filmovom festivale vo Valladolid v roku 2004.
* Víťaz ceny FIPRESCI Film of the Year na filmovom festivale v San Sebastian v roku 2005.

* Nominácia na Zlatého Leva na filmovom festivale v Benátkach v roku 2004.
* Nominácia na Screen International Award na Európskom filmovom festivale v roku 2004.
* Nominácia na cenu David na David di Donatello Awards v roku 2005.
* Nominácia na cenu Silver Ribbon na Italian National Syndicate of Film Journalists v roku 2005.

Externé odkazy
--------------

* *3-iron* v Česko-Slovenskej filmovej databáze
* *3-iron* v Internet Movie Database (po anglicky)
**Žigmund Hubáček** (\* 8. august 1906, Budapešť – † 17. apríl 1972, Galanta-Hody) bol slovenský medirytec, kníhviazač a výtvarník.

Rodina
------

* otec Ľudovít Hubáček
* matka Helena rod. Gratzerová

Životopis
---------

Vyučil sa za kníhtlačiara a knihára. Pracovník v súkromných podnikoch, od roku 1945 výtvarník a výstavník, od 1947 ľud. výtvarník v ÚĽUV-e. Autor keramických a grafických prác, malieb na skle, akvarelov, ale najmä reliefov tepaných do medi. Čerpal zo života bačov, pastierov, tvoril figurálne kompozície s jánošíkovskou tematikou. Jeho diela sú v SNG, Oblastnej galérii v Banskej Bystrici. Člen Zväzu slovenských výtvarných umelcov. Roku 1947 odmenený 2. cenou, roku 1948 1. cenou na Stredoslovenskej výstave priemyslu a ľudovej umeleckej výroby v Banskej Bystrici, roku 1952 cenou za plagát pre Filmový festival pracujúcich.

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * abART: 3597
* GND: 174315260
* ISNI: 0000 0003 5676 2103
* LCCN: no2011150917
* VIAF: 187437833
* Web umenia: 4153
* WorldCat: lccn-no2011150917
*Alkyoné a jej sestry*, autor: Elihu Vedder (1836–1923)
**Alkyoné** alebo **Alkyona** alebo zastarano **Alkyone** (starogr. *Ἁλκυόνη* – *Alkyoné*, lat. *Alcyone*) je v gréckej mytológii dcéra Titana Atlanta  a Pléiony, dcéry Titana Ókeana.

Alkyoné bola jednou zo siedmich sestier Plejád. Jej sestrami boli Maia, Élektra, Taygeté, Meropé, Kelainó a Asteropé. Svojmu milencovi, bohu Poseidónovi porodila podľa rôznych antických prameňov dcéru Aithousu a synov Hyriea, Hyperénora, Hypera a Anthaa.

Keď sa sestry Plejád Hyády zo žiaľu nad smrťou svojho brata Hyanta usúžili až k smrti, aj ony si vzali život a najvyšší boh Zeus ich potom vzal na nebo a premenil na hviezdy Plejády, ktoré na nebi žiaria dodnes.

Referencie a bibliografia
-------------------------

1. 1 2 3  Apollodoros, *Bibliotheca*, 3,10,1.
2. 1 2  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 43.
3. ↑  Pausanias, *Periégésis tés Hellados*, 2,30,8.
4. ↑  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 378–379.
**Diego Alfredo "Tota" Lugano Moreno** (\* 2. november 1980, Canelones, Uruguaj) je uruguajský futbalista hrajúci v Ligue 1 za tím Paris Saint-Germain (2012). Je kapitánom Uruguajskej reprezentácie a bol vyhlásený najlepším kapitánom na Majstrovstvách sveta vo futbale 2010 v Juhoafrickej Republike.

Kariéra
-------

Klubovú kariéru začal v Club Atlético Tres Esquinas Canelones a neskôr Club Atlético Libertad. V roku 1998 sa stal vo svojich 18-tich rokoch majstrom krajiny s tímom Libertad. V roku 1999 prestúpil do tímu Nacional Montevideo a o pár rokov na to prestúpil do Plaza Colonia.

São Paulo
---------

Lugano prišiel do tímu São Paulo v roku 2003. V roku 2005 s klubom zvíťazil v šampionáte Paulista, Copa Libertadores a na majstrovstvách sveta klubov v Japonsku. V tom istom roku bol vyhlásený najlepším obrancom v Južnej Ameriky.

Fenerbahçe S.K.
---------------

21. augusta 2006 Lugano prestúpil do Fenerbahçe S.K. za 7,5 milióna eur a podpísal 3+1 ročný kontrakt. S klubom získal ligový titul. Stal sa veľkým obľúbencom fanúšikov vďaka útočnej hre a gólom vsietených hlavou.

Paris Saint-Germain
-------------------

27. augusta 2011 prestúpil do Paris Saint-Germain za 3 milióny eur. Počas prvej sezóny v Paríži však zaznamenal len 12 štartov kvôli zraneniu a slabej forme.

Zdroj
-----

* *Tento článok je čiastočný alebo úplný preklad článku Diego Lugano na anglickej Wikipédii.*
**Die Romantic** je tretí singel americkej rockovej kapely Aiden z albumu *Nightmare Anatomy*, vydaný v roku 2005.

Téma
----

Text skladby zobrazuje tému samovraždy ako takej. V mnohých rozhovoroch a na vystúpeniach kapely spevák WiL Francis prezradil príbeh skrytý za touto skladbou. Napísal túto skladbu pre svoju najlepšiu kamarátku, ktorú poznal od útleho veku. Keď žil na ulici a bral drogy, mal najlepšiu kamarátku, s ktorou býval denne. WiL prezradil, že jedného dňa, keď už svoju situáciu nedokázala zvládať, tak sa vrátila domov, v podkroví našla zbraň svojho otca a strelila sa do srdca. Táto skladba zobrazuje samovraždu aj ako sebeckú a nezmyselnú.

Videoklip
---------

Videoklip je natočený na rôznych miestach, teda každý člen kapely hrá na inom mieste. Výnimkou je WiL, ktorý sa objavuje na každom. WiL hrá vo videoklipe "diabla", ktorý nahovára ľudí na zlé veci; napríklad muža z kancelárie ktorý chce skončiť so svojim životom skokom z budovy, alebo dievča z rodiny ktoré má komplexy zo svojho vzhľadu, bezdomovca ktorý spáva pri odpadkových košoch a rozhodne sa okrádať ľudí. Mnoho scén je natočených v kostole.

Live vystúpenia
---------------

Aiden hrávali od vydania Nightmare Anatomy skladbu Die Romantic v pôvodnom znení. Zmena nastala okolo roku 2008 keď bola skladba skrátená a spojená so skladbou "The Last Sunrise". Celá druhá sloha bola odstránená. Keďže je známe, že WiL Francis je zarytý ateista, je ľahko pochopiteľné prečo sa druhá sloha Die Romantic viac naživo nespieva. V druhej slohe totiž WiL na nahrávke spieva: "God save me please...", "Bože zachráň ma prosím..."
prof. MUDr. **Žigmund Križan** (\* 6. jún 1907, Trenčín – † 4. apríl 1964, Bratislava) bol slovenský röntgenológ a lekár.

Životopis
---------

Narodil sa v Trenčíne. Po štúdiách na Lekárskej fakulte UK v Bratislave (1932) odišiel na ročný študijný pobyt na Ústav lekárskej fyziky v Montpellier. 

V roku 1933–1934 pracoval v epidemickej nemocnici v Bratislave a neskôr v Masarykovom rádioliečebnom ústave v Brne (1934–1936). Ďalší študijný pobyt absolvoval na Ústrednom ústave pre nádory na univerzite v Bruseli (1936–37). Od roku 1937 nastúpil ako asistent prof. Teisslera na Ústave lekárskej fyziky LF UK. Tu v roku 1946 sa síce habilitoval, ale docentom bol menovaný až v roku 1951 a hoci ústav viedol od roku 1946, za prednostu bol menovaný až v roku 1953. V tom istom roku sa stal vedúcim Katedry lekárskej fyziky. Za mimoriadneho profesora bol menovaný až roku 1956. Vo vedeckej práci sa zo začiatku zaoberal elektroosmózou, elektroforézou a polarografiou vo vzťahu k medicíne. Neskôr sa jeho záujem sústredil hlavne na röntgenológiu, rádiológiu a využitie rádiového žiarenia pri liečbe malígnych nádorov. Napísal učebnicu Röntgenové lekárske prístroje – konštrukcia, údržba, obsluha (1962). Bol spoluautorom kníh Ultrazvuk v medicíne (1955), Úvod do fyzikálnych základov lekárskej röntgenológie (1955), Vybrané kapitoly z fyziky (1955), Technika, manipulácia, oprava a údržba lekárskych röntgenových prístrojov (1961). Uverejnil desiatky odborných prác a štúdií v domácich a zahraničných časopisoch. 

Zomrel 4. apríla 1964 v Bratislave.

Externé odkazy
--------------

Matematický ústav SAV – zdroj, z ktorého pôvodne čerpal tento článok. Vzhľadom na to, že tento zdroj ešte nemá vyriešené autorské práva podľa licencie CC-BY-SA 3.0, nie je zatiaľ vhodné preberať články označené touto šablónou.

Autoritné údaje: * ISNI: 0000 0000 5730 1251
* NK ČR: nlk20010100657
* VIAF: 84831485
*Alkméné porodila Herakla*, autor:(Jean Jacques Francois Le Barbier), 18. storočie)
**Alkméné** alebo **Alkména** alebo **Alkmena** (starogr. Aλκμήνη – Alkméné, lat. *Alcmena* alebo *Alcumena*) bola v gréckej mytológii dcéra mykénskeho kráľa Elektryóna a manželka tirynthského kráľa Amfitryóna. Bola matkou veľkého hrdinu Herakla.

Alkméné bola známa svojou krásou, takže nebolo divu, že po nej zatúžil aj najvyšší z bohov Zeus. Keď sa jej manžel kvôli nejakým vojenským záležitostiam vzdialil z domu, Zeus toho využil, vzal na seba podobu Amfitryóna a vstúpil do jej spálne. Čoskoro nato sa vrátil jej manžel a tiež boli spolu. Keď sa potom narodili dvojčatá, údajne prvý prišiel na svet syn boha Dia Herakles a chvíľu po ňom sa narodil Ifikles, syn Amfitryónov. Celý život potom Alkméné verila, že bola manželovi verná, ale Amfiktryón bol opačného názoru. Čo mal však urobiť, keď krása jeho manželky očarila samotného Dia.

Podľa niektorých antických autorov Amfiktryón, keď sprevádzal Herakla do jeho prvého boja padol a Alkméné sa po jeho smrti vydala za Diovho syna Rhadamanthya, bývalého Heraklovho učiteľa. Tým sa stala švagrinou krétskeho kráľa Minoa.

Odraz v umení
-------------

Ako matka hrdinu Herakla bola antickými, ale aj novovekými umelcami často zobrazovaná. Najznámejšie diela sú:

* Jej mramorová socha asi zo 4. stor. pred Kr. sa dnes nachádza v rímskom Palazzo Barberini
* Rímske kópie sôch *Alkmény* sa nachádzajú vo Vatikánskom múzeu, v Louvri a v Národnom múzeu v Neapole

Referencie
----------

1. ↑  Apollodoros, *Kronika*, 2,4,11.

Zdroj
-----

* ZAMAROVSKÝ, Vojtech. *Bohovia a hrdinovia antických bájí*. [s.l.] : Perfekt, 2007. ISBN 80-8046-203-8. (slovenský jazyk)
Rokko Housing
**Rokkó no šúgó džútaku** (jap. 六甲の集合住宅, angl. *Rokko Housing*) je obytný súbor v meste Kóbe v Japonsku. Jeho autorom je Tadao Andó. Budova je železobetónová a má 9 poschodí určených pre málopodlažné bývanie. Výstavba prebiehala v 3 etapách prvá v 1978-1983, druhá 1985-1993 a tretia 1991-1998.

Budova je umiestnená na 60° stúpajúcom teréne južnej orientácie. Boli prekonané zložité terénne obmedzenia a využilo sa prírodné prostredie a výškové rozdiely.

Koncept a princípy
------------------

Cieľom budovy je spätosť s prírodou, nový spôsob kolektívneho bývania. Vzťah medzi verejným a súkromným riešil koncept chodbových priestorov s verejnými terasami. Obytné jednotky boli individuálne: izby lícujúce zeleň stúpajúceho svahu, izby zachytávajúce svetlo vnútorných nádvorí a izby smerom k oblohe. Úsilím konceptu riešenia budovy bolo slúžiť obyvateľom.

Využily sa prírodné terénne danosti na rozdiel od bežného zarovnania terénu alebo stavania na pilótach. Demonštrovala sa tak spätosť stavby s prírodou a dosiahla rôznorodosť architektonickej formy. Verejné terasy rozdeľujú časti stavby pozdĺž terénu a podporujú tak sociálnú interakciu (stretávanie obyvateľov).

Prefabrikacia
-------------

V III. etape bytového komplexu Rokko (1991) pribudol nový element - prefabrikácia Znížili sa tak náklady na bývanie.
Teória {\displaystyle T\_{2}} je **konzervatívnym rozšírením** teórie {\displaystyle T\_{1}} ak sú splnené nasledujúce tri podmienky:

* jazyk teórie {\displaystyle T\_{2}} je nadjazykom jazyka teórie {\displaystyle T\_{1}},
* všetky formule dokázateľné v {\displaystyle T\_{1}} sú dokázateľné aj v {\displaystyle T\_{2}},
* všetky formule v jazyku teórie {\displaystyle T\_{1}} ktoré sú dokázateľné v teórii {\displaystyle T\_{2}} sú dokázateľné aj v teórii {\displaystyle T\_{1}}.

Voľne povedané, konzervatívne rozšírenie teórie je také jej rozšírenie ktoré ju neobohatí o žiadnu novú teorému sformulovateľnú v jej jazyku.

Vzťah k bezospornosti
---------------------

Pojem konzervatívneho rozšírenia hrá v logike doležitú úlohu hlavne kvôli platnosti nasledujúceho tvrdenia:

> 
> **Veta:** Konzervatívne rozšírenia bezosporných teórií sú bezosporné.
> 
> 
> 

Keďže konzervatívnymi rozšíreniami nemožno vniesť do teórií nové spory, možno pomocou nich konštruovať rozsiahle bezosporné teórie: z preukázateľne bezospornej teórie {\displaystyle T\_{0}} sa konzervatívnym rozšírením konštruuje bezosporná teória {\displaystyle T\_{1}} z nej {\displaystyle T\_{2}} atď.
Súradnice: 55°45′37″S 37°37′07″V﻿ / ﻿55,760278°S 37,618611°V﻿ / 55.760278; 37.618611

Budova Boľšoj teatru, v pozadí sa nachádza obchodný dom GUM a Malyj teatr.
**Boľšoj teatr** (rus. Большой театр, slov. preklad: *Veľké divadlo*) je ruská divadelná spoločnosť a divadlo sídliace v Moskve a produkujúce činoherné, operné a baletné inscenácie.

História
--------

Divadlo založil v roku 1776 Peter Urussov. Spočiatku súbor hrával iba v súkromných rezidenciách, až o štyri roky neskôr, v roku 1780 získal budovu Petrovského divadla, ktorá sa stala jeho domovskou scénou. Tu vznikali prvé činoherné a operné predstavenia divadla.

V roku 1805 požiar zničil budovu Petrovského divadla, na mieste ktorého vyrástla budova, v ktorej divadlo sídli od roku 1825 dodnes. Budovu navrhol ruský architekt s talianskymi koreňmi Osip Bové. Bové taktiež navrhol neďalekú budovu Malého teatru, ktorú dokončili o rok skôr, v roku 1824. 

Interiér hľadiska Boľšoj teatru.
Divadlo nazvali „veľkým divadlom", pretože operu a balet považovali v tom čase za umelecky nadradené činohre. Činoherné predstavenia boli presunuté do susediacej budovy „malého divadla". 

Budova bola slávnostne otvorená 18. januára 1825 prológom *Triumfu múz* s hudbou Alexeja Verstovského a Alexandra Aľabjeva. Divadlo sa zamieravalo najmä na prezentáciu diel ruských autorov a skladateľov. Premiéru tu mali diela Čajkovského alebo Rachmaninova. Zahraniční autori sa postupne dostávali na repertoár divadla až od štyridsiatych rokov. 

V roku 1853 vnútorné vybavenie divadla zničil požiar. Následne, architekt Albert Cavos vybavil budovu ešte vznešenejším interiérom. Táto výzdoba sa zachovala s menšími úpravami dodnes. Budova bola opäť poškodená počas druhej svetovej vojny, keď na ňu dopadla bomba. Veľmi rýchlo ju však opravili. Vďaka svojej architektúre v ruskom klasicistickom štýle patrí Boľšoj teatr k najkrajším divadelným budovám na svete. 

Budova Boľšoj teatru v noci.

Súčasnosť
---------

V súčasnosti pracuje v divadle vyše 900 hercov, spevákov, hudobníkov a tanečníkov. Boľšoj teatr je tiež domovskou scénou najstaršieho a najlepšieho baletného súboru - Veľkého baletu, ktorý bol založený v roku 1773. 

Návšteva „Veľkého divadla "patrí do programu nejedného moskovského turistu. Keďže ide o najslávnejšie divadlo v celom Rusku, tomu zodpovedajú aj ceny vstupeniek, ktoré sú drahšie ako v iných moskovských či ruských divadlách. Cena lístkov na baletné predstavenia je porovnateľná s cenami lístkov v divadlách v Západnej Európe, avšak ceny lístkov na operné predstavenia a koncerty sú relatívne dostupné. Dobrý lístok je dostať už od 200 do 1000 rubľov.

Iné projekty
------------

Commons
* Spolupracuj na Commons Commons ponúka multimediálne súbory na tému **Boľšoj teatr**

Externé odkazy
--------------

* Bolshoi.ru; oficiálna stránka divadla (po rusky)(po anglicky)
Súradnice: 46°38′0″S 11°34′V﻿ / ﻿46,63333°S 11,567°V﻿ / 46.63333; 11.567

**Gudon** (po nemecky: *Gufidaun*) je obec na severe Talianska v regióne Tridentsko-Horná Adiža v autonómnej provincii Bolzano – Horná Adiža. Obec patrí pod magistrát mesta Chiasa (po nemecky: *Klausen*). Má približne 500 obyvateľov.

Obec Gudon sa nachádza na severe Talianska pod alpským pohorím v údolí Isarco (Eisacktal) len tri kilometre od radnice mesta Chiasa v nadmorskej výške 730 m nad morom.

Osada už na tomto mieste existovala približne v rokoch 948 až 957, kedy jej meno uvádza dokument *Cubidunes* napísaný biskupom Lantpertom z bavorského mesta Freising. V neskorších písomných záznamoch je obec doložená v roku 1250 pod názvom *Cuvedun*, v roku 1273 ako *Guvidaun* a ako *Gufidaun* od roku 1370. 

Ekonomika obce je založená predovšetkým na ziskoch z cestovného ruchu. V obci upúta pozornosť budova farského kostola, zasvätená sv.Martinovi z roku 1280 (nem. *St-Martins-Kirche*), panstvo a hrad *Summersberg* (nem. *Summersberg Schloss*) a zámok *Koburg* (po nem. *Schloss Koburg*), obe datované od stredoveku.

Pozoruhodná je aj stredoveká budova *Hohenhaus* (nem. *Ansitz Hohenhaus*), bývalé sídlo súdu v roku 1740. Budova bola kompletne obnovená v roku 2002. Dnes je sídlom združenia obce a miestnej knižnice.

Iné projekty
------------

Commons
* Spolupracuj na Commons Commons ponúka multimediálne súbory na tému **Gudon**

Zdroj
-----

* *Tento článok je čiastočný alebo úplný preklad článku Gudon na talianskej Wikipédii.*
**Liao I-wu** (čín. 廖亦武 – Liao I-wu, pchin-jin: *Liào Yìwǔ*, \* 4. august 1958, S’-čchuan, Čína ) je čínsky spisovateľ, hudobník a básnik. Je kritikom čínskeho komunistického režimu. Bol zatknutý vo februári 1990, spolu so šiestimi priateľmi a tehotnou manželkou. Bol odsúdený na štyri roky nepodmienečného odňatia slobody. Vo väzení bol vystavený mučeniu a krutému zaobchádzaniu, dvakrát sa pokúsil o samovraždu. Jeho knihy, z ktorých niektoré sú zbierkami rozhovorov s obyčajnými ľuďmi z nižších vrstiev čínskej spoločnosti, boli zverejnené v Taiwane a Hongkongu, ale sú zakázané v Číne. Niektoré jeho knihy boli preložené do angličtiny, francúzštiny a nemčiny.

V roku 2008 podpísal Chartu 08. Spoluautor Charty 08 Liou Siao-po je jeden z jeho najbližších priateľov.

Od roku 2011 žije v exile v Nemecku.

Slovenské preklady
------------------

* I-WU Liao. *Pre jednu a sto piesní.* Žilina : Absynt, 2018. 496 s. ISBN 978-80-89876-89-1.

Rozhovor s Liaom I-wu a ďalšími prekliatymi reportérmi
------------------------------------------------------

* WÓJCIŃSKA Agnieszka. *Vesmír v kvapke vody – Rozhovory s prekliatymi reportérmi*. Žilina : Absynt, 2018. 208 s. ISBN 978-80-8203-071-9.

České preklady
--------------

* I-WU Liao. *Hovory se spodinou:* *Dvacet pět osudů z okraje čínské společnosti,* 2013. Praha : Mladá fronta, 360 s. ISBN 978-80-204-2807-3.

Iné projekty
------------

Commons
* Spolupracuj na Commons Commons ponúka multimediálne súbory na tému **Liao I-wu**

Referencie
----------

1. ↑   *"Ich war ein Propaganda-Autor"* [online].. Dostupné online. (nemecky)
2. ↑   *Chinese writer Liao opts for exile in Germany* [online].. Dostupné online. (anglický)

Zdroj
-----

*Tento článok je čiastočný alebo úplný preklad článku Liao Yiwu na anglickej Wikipédii.*

Autoritné údaje: * BnF: 14477348c
* GND: 12998521X
* ISNI: 0000 0001 2130 8176
* LCCN: n2005044852
* NK ČR: osa2013760082
* VIAF: 46169800
* WorldCat: lccn-n2005044852
**ČT3** bola televízna stanica Českej televízie, ktorá vysielala v roku 1993. Nahradila predchádzajúcu stanicu OK3 a na rozdiel od ostatných dvoch vtedajších kanálov Českej televízie, ČT1 a ČT2, vysielala ČT3 svoj program z veľkej časti cudzojazyčne a nepretržite 24 hodín denne.

História
--------

História stanice ČT3 sa odvíja od tretieho vysielacieho okruhu Československej televízie, ktorý bol pôvodne využívaný na vysielanie sovietskej televízie v Československu.  Na začiatku 90. rokov 20. storočia došlo v rámci federalizácie k rozdeleniu tohto okruhu na dve nové stanice. Dňa 14. mája 1990 začala vysielať stanica OK3 pre Česko a 6. júna 1991 potom stanica TA3 pre Slovensko.  Od 1. januára 1992 prevádzkovala stanicu OK3 novozriadená Česká televízia.  Po rozpade Československa došlo 1. januára 1993 k premenovaniu kanálu OK3 na ČT3.  Vysielanie ČT3 bolo ukončené 31. decembra 1993. 

Od 1. januára 1994 vysielala Česká televízia na frekvenčnej sieti ČT3 programovú ponuku kanála ČT2. Súbežné vysielanie ČT2 skončilo 3. februára 1994, kedy tento kanál opustil pôvodné kmitočty a zostal iba na frekvenciách niekdajšieho kanála ČT3. Uvoľnené miesto začala od 4. februára 1994 využívať prvá česká celoplošná komerčná stanica TV Nova. 

Programová skladba ČT3 obsahovala prevažne spravodajské relácie niekoľkých zahraničných televízií, napríklad CNN (00.00-10.00, potom krátko v poludňajších hodinách – anglicky), RTL (spravodajstvo *RTL Aktuell* – nemecky), RAI ( Telegiornale Uno – taliansky), TV5 (francúzsky) či spravodajské relácie *Novosti* (rusky) a *Aktuality STV* (slovensky). Vedľa spravodajských blokov vysielala stanica aj niektoré seriály, napríklad *Riviéra*. Na ČT3 sa tiež objavovali reprízy relácií z oboch zostávajúcich kanálov Českej televízie.

Ďalšie využitie označenia ČT3
-----------------------------

Po roku 2010 začala Česká televízia plánovať nový detský kanál, ktorý bol pracovne označovaný ako ČT3.  Ten nakoniec zahájil vysielanie 31. augusta 2013 pod názvom ČT :D .

V čase pandémie covidu-19 začala Česká televízia od 23. marca 2020 vysielanie kanála ČT3. Ako tzv. *televízia tretieho veku* bola určená seniorom, ktorým bolo vládou v súvislosti s pandémiou odporúčané zostávať doma.

Referencie
----------

1. ↑   *Vysílání sovětské televize v bývalé ČSSR* [online].. Dostupné online.
2. ↑   *Dějiny českých médií v datech: Rozhlas – Televize – Mediální právo*. [s.l.] : [s.n.], 2003. Dále jen Dějiny. ISBN 80-246-0632-1. S. 275.
3. ↑  Dějiny, s. 277.
4. ↑  Dějiny, s. 283.
5. 1 2  Dějiny, s. 288.
6. ↑   *Dětský kanál ČT3 má stát přes čtvrt miliardy korun* [online].. Dostupné online.
7. ↑   *Česká televize spustí v pondělí další stanici, ČT3 pro seniory* [online].. Dostupné online.
8. ↑   *Televize třetího věku: Česká televize začne vysílání programu pro seniory* [online].. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **ČT3 (1993)**
**Poistenie nehnuteľnosti** je poistenie, ktoré finančne nahradí vzniknuté škody po zničení alebo narušení, buď osobou (napr. vlámanie) alebo inými udalosťami (napr. povodeň). Poistenie nehnuteľnosti je jeden z dvoch základných typov poistenia majetku. Druhý základný typ poistenia majetku je poistenie domácnosti, ktoré úzko súvisí s poistením nehnuteľnosti. Každý vlastník nehnuteľnosti má možnosť zabezpečiť si ochranu uzatvorením vhodného typu poistenia.

Poistenie
---------

Poistenie nehnuteľnosti sa uzatvára pre zabezpečenie poistenej nehnuteľnosti, v prípade rôznych poistných udalostí ako napríklad proti:

* vandalizmu
* vlámaniu či znehodnoteniu alebo poškodeniu stavby
* požiarom
* úderom blesku
* povodňami
* víchricou a pod.

Na základe výšky poškodenia sa poškodenie vyčísli a poistenie má vyplatiť poškodenému poistencovi peňažné prostriedky.

Poistenie nehnuteľnosti sa uzatvára spravidla pre:

* byty, bytové domy
* rodinné domy (vrátane vedľajších objektov ako napr. plot, garáž a pod.)
* rekreačné objekty (napr. chaty a pod.)
* objekty vo výstavbe
* nebytové priestory

Poistný príspevok
-----------------

Štandardne platí poistenec poistný príspevok raz za rok, ale môže sa dohodnúť na kratšom alebo dlhšom období poistenia. Výška príspevku závisí od rozsahu poistného krytia a typu poistenej nehnuteľnosti. Okrem týchto činiteľov môže na cenu t. j. výšku poistného vplývať aj spôsob uzatvorenia poistenia – poistenie na novú alebo časovú hodnotu, prípadne rôzne poskytnuté zľavy.

Pozri aj
--------

* Nehnuteľnosť
* Poistenie majetku
* Poistenie domácnosti
***Cyanopsitta***, po slovensky **ara**, je rod z čaľaďe papagájovité s jediným druhom **ara sivomodrá** (*Cyanopsitta spixii*). Dnes je už tento druh v prírode vyhynutý, prežil len v zajatí.

Znaky
-----

Dosahuje dĺžku tela 55 cm a hmotnosť 360 gramov. Má čierny a nie tak robustný zobák ako iné ary. Tvárová lysina je menšia ako pri iných druhoch. Jej potravu tvoria z prevažnej časti rôzne orechy a semená.

Vyhynutie v prírode
-------------------

Ara sivomodrá nikdy nebola veľmi bežná, v roku 1819 keď bola objavená, jej populácia čítala odhadom 180 jedincov. V 70. rokoch minulého storočia klesla populácia na 70 kusov, čo bol nanajvýš kritický stav, ale pre vzácnosť začal byť vyhľadávaným druhom chovateľov a bol nelegálne odchytávaný. Osadníci tvrdili, že za pokles populácie nemôžu len lovci ale aj včely dovezené z Afriky, ktoré zabíjali samice sediace na vajciach. Ďalej za to mohlo vyrubovanie galeriových lesov, čo bol pôvodný habitat. V roku 1984 zostali len štyri kusy, neskôr boli pozorované len tri. Posledný jedinec v prírode zmizol v roku 2000.

Chov
----

Plemennú knihu tohto papagája vedie Loro Parque Tenerife na Kanárskych ostrovoch, kde sa túto aru darí každoročne odchovávať. Najväčšiu chovnú skupinu ale chová chovná stanica Al Wabra v Katare, kde bolo ku koncu roka 2011 chovaných 56 jedincov. Dokopy v celosvetových chovoch sa nachádza v súčasnosti asi 120 kusov. V budúcnosti by sa mali odchované vtáky vracať do voľnej prírody, ale problém je v tom, že i keď sa darí druh odchovávať, len málo rodičovských párov sa dokáže o mladé postarať a väčšina je preto odchovaná ručne. Tieto mláďatá sú potom na ľudí zvyknuté, a často samé majú problém odchovať svoje mladé. Cez to však stanica Al Wabra zakúpila v roku 2009 pozemky farmy Concordia v brazílskej Bahii, kde bol druh naposledy videný v prírode a kde sa plánuje prvá introdukcia späť do prírody.

V kultúre
---------

Arou sivomodrou sa inšpiroval animovaný film *Rio*.

Referencie
----------

1. ↑  BirdLife International 2016. *Cyanopsitta spixii*. The IUCN Red List of Threatened Species 2016: e.T22685533A93078343.. Prístup 1. október 2018.
2. 1 2  BirdLife International. *Spix’s Macaw heads list of first bird extinctions confirmed this decade* [online]. birdlife.org, [cit. 2018-10-01]. Dostupné online.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Cyanopsitta**
* Spolupracuj na Wikidruhoch Wikidruhy ponúkajú informácie na tému **Cyanopsitta**